32012R0446
L 140/2
SLUŽBENI LIST EUROPSKE UNIJE
DELEGIRANA UREDBA KOMISIJE (EU) br. 446/2012
od 21. ožujka 2012.
o dopuni Uredbe Vijeća (EZ) br. 1060/2009 Europskog parlamenta i Vijeća u vezi regulatornih tehničkih standarda za sadržaj i oblik redovnih izvješća s podacima o kreditnim rejtinzima koja agencije za kreditni rejting podnose Europskom nadzornom tijelu za vrijednosne papire i tržišta kapitala
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 21. stavak 4. točku (e),
budući da:
(1)
Člankom 21. stavkom 4. točkom (e) Uredbe (EZ) br. 1060/2009 od Europskog nadzornog tijela za vrijednosne papire i tržišta kapitala (ESMA) se zahtijeva da do 2. siječnja 2012. Komisiji na potvrdu podnese nacrt regulatornih tehničkih standarda u vezi sa sadržajem i formatom podataka o kreditnim rejtinzima koje agencije za kreditni rejting moraju redovno dostavljati ESMI. Ova bi redovna izvješća ESMI trebala omogućiti ispunjavanje njezinih zadataka u vezi sa stalnim nadzorom agencija za kreditni rejting određenih u članku 21. stavku 1. te Uredbe.
(2)
Podaci o kreditnim rejtinzima ESMI bi trebali omogućiti da strogo nadzire ponašanje i aktivnosti agencija za kreditni rejting kako bi bila u stanju promptno reagirati u slučaju stvarnih ili mogućih kršenja zahtjeva Uredbe (EZ) br. 1060/2009. Iz tog bi se razloga izvješća s podacima o kreditnim rejtinzima ESMI u pravilu trebala podnositi mjesečno. S ciljem osiguravanja proporcionalnosti bi, međutim, agencije za kreditni rejting koje imaju manje od 50 zaposlenika i nisu članice grupe trebale imati mogućnost izvješća s podacima o kreditnim rejtinzima umjesto jednom mjesečno podnositi svaka dva mjeseca. ESMA bi svejedno trebala imati mogućnost od tih agencija za kreditni rejting zahtijevati mjesečno izvješćivanje, ovisno o broju i vrsti njihovih kreditnih rejtinga, uključujući i složenost kreditne analize, značaj ocjenjivanih instrumenata ili izdavatelja i prikladnost samih ocjena da se koriste za namjene poput onih utvrđenih Direktivom 2006/48/EZ Europskog parlamenta i Vijeća (2).
(3)
Podaci o kojima se izvješćuje trebali bi biti pripremljeni u standardnom obliku kako bi se ESMI omogućilo da ih automatski zaprima i obrađuje u okviru svojih internih sustava. Zbog tehničkog napretka ESMA će s vremenom vjerojatno morati ažurirati određene tehničke upute za izvješćivanje u vezi s prijenosom ili oblikom datoteka koje agencije za kreditni rejting moraju podnositi te o tim uputama izvijestiti putem posebnih priopćenja ili smjernica.
(4)
Radi osiguravanja potpunosti i točnosti izvješća s podacima o kreditnim rejtinzima te uzimanja u obzir daljnjih događanja na financijskim tržištima, važno je agencijama za kreditni rejting omogućiti da razviju odgovarajuće sustave i procedure u skladu s tehničkim specifikacijama ESME. Iz tog razloga Uredba stupa na snagu tek šest mjeseci nakon njezine objave. U međuvremenu bi agencije za kreditni rejting izvješća s podacima o kreditnim rejtinzima trebale podnositi u skladu s postojećim smjernicama Odbora europskih regulatora za vrijednosne papire.
(5)
Agencije za kreditni rejting koje su članice grupe svoja bi izvješća s podacima o ocjenama kreditnog rejtinga ESMI trebale podnositi zasebno, ili ovlastiti jednu od ostalih članica grupe da podnosi izvješća u ime svih članica grupe koje podliježu zahtjevima izvješćivanja.
(6)
Ova se Uredba temelji na nacrtu regulatornih tehničkih standarda koje je ESMA podnijela Komisiji u skladu s člankom 10. Uredbe (EU) br. 1095/2010 Europskog parlamenta i Vijeća (3).
(7)
ESMA je provela otvorena javna savjetovanja o nacrtu regulatornih tehničkih standarda na kojima se ova Uredba temelji, izvršila analizu mogućih povezanih troškova i koristi te zatražila mišljenje Interesne skupine za vrijednosne papire i financijska tržišta osnovane u skladu s člankom 37. Uredbe (EU) br. 1095/2010,
DONIJELA JE OVU UREDBU:
Članak 1.
Predmet
Ovom se Uredbom utvrđuje sadržaj i oblik redovnih izvješća s podacima o kreditnim rejtinzima koja je potrebno zahtijevati od agencija za kreditni rejting radi stalnog nadzora koji provodi Europsko nadzorno tijelo za vrijednosne papire i tržišta kapitala („ESMA”) u skladu s člankom 21. stavkom 4. točkom (e) Uredbe (EZ) br. 1060/2009.
Članak 2.
Načela izvješćivanja
1. Agencije za kreditni rejting ispunjavaju zahtjeve utvrđene ovom Uredbom i odgovorne su za točnost i potpunost podataka o kojima izvješćuju ESMU.
2. U slučaju grupe agencija za kreditni rejting, članice grupe mogu opunomoćiti jednu od članica da u svoje ime i u ime ostalih članica grupe podnosi izvješća propisana ovom Uredbom. Svaka agencija za kreditni rejting u čije se ime izvješće podnosi navodi se u podacima koji se podnose ESMI.
3. Izvješća koja se podnose u skladu s ovom Uredbom podnose se mjesečno i sadrže podatke o ocjenama kreditnog rejtinga za prethodni kalendarski mjesec.
4. Agencije za kreditni rejting koje imaju manje od 50 zaposlenika i nisu članice grupe agencija za kreditni rejting mogu svaka dva mjeseca podnositi izvješća koja sadrže podatke o kreditnim rejtinzima za prethodna dva kalendarska mjeseca, osim ako ESMA obavijesti agenciju za kreditni rejting da s obzirom na prirodu, složenost i opseg izdanih ocjena kreditnog rejtinga zahtijeva mjesečno izvješćivanje.
5. Izvješća se podnose ESMI u roku od 15 dana od kraja razdoblja koje je predmet izvješća.
6. Agencije za kreditni rejting odmah izvješćuju ESMU o svim izvanrednim okolnostima koje mogu privremeno spriječiti ili odgoditi njihovo podnošenje izvješća u skladu s ovom Uredbom.
Članak 3.
Podaci o kojima se izvješćuje
1. Na kraju prvog razdoblja izvješćivanja agencija za kreditni rejting u svoje izvješće ESMI uključuje kvalitativne podatke navedene u tablici 1. Priloga. Ako se ti podaci tijekom narednog razdoblja izvješćivanja promijene, ESMI se podnosi izvješće s novim podacima.
2. Agencije za kreditni rejting izvješćuju o svim podacima koji su navedeni u tablici 2. Priloga za svaku aktivnost agencije za kreditni rejting određenu tom tablicom i za svaki kreditni rejting na koji se ta aktivnost odnosi. Aktivnosti o kojima se izvješćuje odnose se na kreditne rejtinge koje je agencija za kreditni rejting dodijelila ili priznala.
3. Ako tijekom razdoblja izvješćivanja nije bilo aktivnosti navedenih u tablici 2., agencija za kreditni rejting nije dužna podnijeti izvješće o tome.
4. Izvješća s podacima navedenim u tablici 1. i tablici 2. Priloga podnose se ESMI u zasebnim datotekama. Izvješće s kvalitativnim podacima iz tablice 1. podnosi se prije izvješća s podacima iz tablice 2.
Članak 4.
Vrste kreditnih rejtinga
1. Agencija za kreditni rejting kreditne rejtinge o kojima izvješćuje raspoređuje prema sljedećim vrstama:
(a)
kreditni rejtinzi gospodarskih subjekata;
(b)
kreditni rejtinzi strukturiranih financijskih instrumenata;
(c)
kreditni rejtinzi država i javnih financija;
(d)
kreditni rejtinzi pokrivenih obveznica.
2. Za potrebe stavka 1. kreditni rejtinzi strukturiranih financijskih instrumenata odnose se na financijske instrumente ili drugu imovinu koja je rezultat transakcije ili postupka sekuritizacije iz članka 4. stavka 36. Direktive 2006/48/EZ.
Prilikom podnošenja izvješća o kreditnim rejtinzima strukturiranih financijskih instrumenata, agencija za kreditni rejting kreditni rejting svrstava u jednu od sljedećih kategorija:
(a)
vrijednosni papiri pokriveni imovinom (ABS). Ova kategorija imovine uključuje kredite za kupnju automobila/plovila/zrakoplova, studentske kredite, potrošačke kredite, kredite za zdravstvene usluge, kredite za kupnju mobilnih kuća, kredite za filmsku produkciju, kredite za komunalno uređenje, leasing opreme, potraživanja po kreditnim karticama, porezne zaloge, nenaplative kredite, kreditne zapise, kredite za kupnju rekreacijska vozila i potraživanja od kupaca.
(b)
vrijednosni papiri pokriveni stambenim hipotekama (RMBS). Ova kategorija imovine uključuje prvorazredne i neprvorazredne vrijednosne papire pokrivene stambenim hipotekama te hipotekarne stambene kredite;
(c)
vrijednosni papiri pokriveni hipotekama na poslovnim nekretninama (CMBS). Ova kategorija imovine uključuje kredite za prodajne ili poslovne prostore, kredite za bolnice, domove za njegu, skladišne objekte, hotele, ustanove za njegu, kredite za gospodarsku djelatnost i višestambene objekte;
(d)
financijski instrumenti osigurani dužničkim financijskim instrumentima (CDO). Ova kategorija imovine uključuje financijske instrumente osigurane kreditima (CLO), financijske instrumente osigurane obveznicama (CBO), financijske instrumente osigurane sintetskim financijskim instrumentima (CSO), jednotranšne financijske instrumente osigurane dužničkim financijskim instrumentima, financijske instrumente osigurane fondovima (CFO), financijske instrumente osigurane dužničkim financijskim instrumentima vrijednosnih papira pokrivenih imovinom (CDO ABS-a) te financijske instrumente osigurane dužničkim financijskim instrumentima financijskih instrumenata osiguranih dužničkim financijskim instrumentima (CDO CDO-a);
(e)
komercijalni zapisi pokriveni imovinom;
(f)
drugi strukturirani financijski instrumenti koji nisu obuhvaćeni prethodnim kategorijama imovine, uključujući strukturirane pokrivene obveznice, strukturirane investicijske alate, vrijednosne papire povezane s rizicima osiguranja i ponuditelje izvedenih financijskih instrumenata.
3. Kreditni rejtinzi pokrivenih obveznica odnose se na pokrivene obveznice koje nisu uključene u popis kategorija imovine za kreditne rejtinge strukturiranih financijskih instrumenata naveden u stavku 2.
Članak 5.
Postupci izvješćivanja
1. Agencije za kreditni rejting datoteke s podacima podnose u skladu s XML shemom koju osigurava ESMA te koristeći sustav izvješćivanja koji je uspostavila ESMA. Datoteke imenuju u skladu s pravilima imenovanja koja određuje ESMA.
2. Agencije za kreditni rejting datoteke koje pošalju ESMI ili prime od ESME čuvaju u elektroničkom obliku najmanje pet godina. Te se datoteke na zahtjev stavljaju na raspolaganje ESMI.
3. Ako utvrdi činjenične pogreške u podacima dostavljenih izvješća, agencija za kreditni rejting predmetne podatke poništava i zamjenjuje novima.
4. Za poništenje podataka agencija za kreditni rejting ESMI šalje datoteku koja uključuje polja naznačena u tablici 3. Priloga. Nakon poništenja prvotnih podataka, agencija za kreditni rejting šalje novu verziju izvješća koristeći datoteku koja, ovisno o potrebi, uključuje polja navedena u tablici 1. ili tablici 2.
Članak 6.
Stupanje na snagu
Ova Uredba stupa na snagu šest mjeseci nakon objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. ožujka 2012.